**Glavni brojevi**

Od glavnih se brojeva dekliniraju **jèdan, dvȃ, trȋ** i **čètiri.**

**Stȍtina, tȉsuća** i **milìjārda** dekliniraju se kao imenice ženskog roda, a **milìjūn**, **trilìjūn** itd. dekliniraju se kao imenice muškog roda. Ostali se glavni brojevi ne dekliniraju.

**Jèdan** se deklinira kao određeni pridjev s nepostojanim a i ima sva tri roda i oba broja (množina i jednina): jedan, jedna, jedno, jedni, jedne, jedna.

**Brojevi dvȃ, trȋ i čètiri dekliniraju se ovako:**

* **N** dva | dvije | tri | četiri
* **G** dvaju | dviju | triju | četiriju
* **D** dvama | dvjema | trima | četirima
* **A** dva | dvije | tri | četiri
* **V** dva | dvije | tri | četiri
* **L** dvama | dvjema | trima | četirima
* **I** dvama | dvjema | trima | četirima

Deklinacija dva, dvaju, dvama itd. vrijedi za muški i srednji rod, dvije za ženski, a tri i četiri za sva tri roda.

**Oba** i **obadva** dekliniraju se kao dva, a **obje** i **obadvije** kao dvije.

**Redni brojevi**

**Redni se brojevi dekliniraju kao određeni pridjevi**: prvi, prvoga, prvomu itd., drugi, drugoga, drugomu itd., jedanaesti, jedanaestoga, jedanaestomu itd. Također, imaju sva tri roda: prvi čamac, prva lađa, prvo jedro | prvi čamci, prve lađe, prva jedra.

**U složenim rednim brojevima samo je posljednji član redni broj**, a prethodni članovi imaju oblik glavnog broja, na primjer: sto dvadeset prvi, tisuću devetsto šezdeset i šesti.

**Složeni se brojevi pišu odvojeno**, a između pretposljednjeg i posljednjeg člana može biti veznik i: dvadeset i jedan, sto trideset i dva ili dvadeset jedan, sto trideset dva.

**Brojevne imenice**

Stotina, tisuća, milijun i milijarda samo su po značenju brojevi, a inače su imenice.

Osim njih, ima i drugih riječi koje su po obliku imenice, a po značenju brojevi. **Takve su brojevne imenice ženskoga roda: dvojica, trojica, četvorica, petorica, desetorica, dvadesetorica itd. Te se brojevne imenice upotrebljavaju samo za muškarce**, na primjer:

* **Trojica** su me čekala u pivnici. → tri muškarca
* **Desetorica** neka pođu naprijed. → deset muškaraca

**Postoje i brojevne imenice srednjega roda, kao što su: dvoje, troje, četvero, petero, desetero, jedanaestero itd.**One se upotrebljavaju kad se misli na različite rodove, na primjer:

* Došlo ih je **dvoje**. → jedna žena i jedan muškarac
* Bilo nas je **četvero**. → tri muškarca i jedna žena / tri žene i jedan muškarac / dvije žene i dva muškarca

Nerijetko nailazimo na pogreške poput “Idemo nas dvoje” kada se misli na dva muškarca.

* **Ako se radi o dva muškarca, pravilno je: Idemo nas dvojica.**
* **Ako se radi o dvije žene, pravilno je: Idemo nas dvije.**
* **Ako se radi o jednoj ženi i jednom muškarcu, pravilno je: Idemo nas dvoje.**

Reference:

* Težak, S., Babić, S. (2005). Gramatika hrvatskoga jezika. Zagreb: Školska knjiga.
* [Hrvatski jezični portal](http://hjp.znanje.hr/)

Izvor: <http://www.mfranj3.mojweb.com.hr/gramatika/deklinacija-brojeva-i-brojevne-imenice/>